HANA พุ่ง 5% แรงสุดในรอบเกือบ 2 ปี ลุ้นปี 60 ฟื้นตัวแกร่ง!
HANA พุ่ง 5% แรงสุดในรอบเกือบ 2 ปี ลุ้นปี 60 ฟื้นตัวแกร่ง! ณ เวลา 10.40 น. ราคาอยู่ที่ 45.50 บาท บวก 2.25 บาท หรือ 5.20% สูงสุดที่ 45.75 บาท ต่ำสุดที่ 44 บาท มูลค่าซื้อขายที่ 96.47 ล้านบาท
17 มี.ค. 2560

ผู้สื่อข่าวรายงานว่า ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 10.40 น. ราคาอยู่ที่ 45.50 บาท บวก 2.25 บาท หรือ 5.20% สูงสุดที่ 45.75 บาท ต่ำสุดที่ 44 บาท มูลค่าซื้อขายที่ 96.47 ล้านบาท ขณะที่ดัชนีตลาดหุ้นไทยโดยรวมบวก 0.23%

โดยราคาหุ้น HANA ปรับตัวขึ้นแรงสุดในรอบ 1 ปี 10 เดือน นับตั้งแต่ราคาหุ้นอยู่ที่ระดับ 45.50 บาท เมื่อวันที่ 20 พ.ค.58
บล.กสิกรไทย ระบุในบทวิเคราะห์แนะ”ซื้อ”หุ้น HANA ปรับเพิ่มราคาเป้าหมายเป็น 46.50 บาท จากเดิม 37.50 บาท เนื่องจากปรับเพิ่มเป้าหมาย PER เป็น 15 เท่า (+2SD) จากเดิม 12 เท่า (+1SD) โดยเชื่อว่า HANA จะถูก Re-rate ขึ้นเนื่องจากบริษัทกำลังอยู่ในช่วงขาขึ้นของอุตสาหกรรมเซมิคอนดักเตอร์จากดีมานด์ที่แข็งแกร่งของตลาดสหรัฐฯ
ดังนั้น คาดกำไรจากการดำเนินงานจะฟื้นตัวแข็งแกร่งในปี 2560 ที่ 23% มาที่ 2.49 พันล้านบาท จากคำสั่งซื้อที่เพิ่มขึ้นของกลุ่มลูกค้าเพื่อจับความต้องการสินค้าที่เพิ่มขึ้นในตลาดสหรัฐฯ และธุรกิจ PCBA ที่ผ่านจุดต่ำสุดไปแล้วในปี 2559 จากยอดขายจากโรงงานที่ Ohio ที่แข็งแกร่งซึ่งช่วยชดเชยยอดขายในกลุ่ม PC ที่ลดลงได้ แม้ราคาปัจจุบันมีอัพไซด์เพียง 7.5% แต่ HANA มีอัตราผลตอบแทนเงินปันผลที่น่าสนใจถึง 5% ทำให้ผลตอบแทนรวมจากการลงทุนเป็น 12.5%